Nastavna jedinica: Automorfna tla

Ishod: Objasniti sistematiku tala, definirati odjele, klase i tipove tla. Znati svojstva tala raširenih u Središnjoj panonskoj podregiji.

Dragi moji zadatak vam je isti kao na prethodna dva sat vježbi, kratko si skriptirajte u svojim bilježnicama koja su to tla koja pripadaju klasi kambičnih tala, kakvih su svojstava i na koji ih način možemo iskorištavati. Također pronađite bar jednu poveznicu s fotografijom navedenih tipova tla i postavite je na forum, molim vas poveznice međusobno pregledavajte i ako možete i hoćete komentirajte, sve se može nagraditi.

III klasa

Kambična tla A-(B)-C profila

Formiranje kambičnog horizonta su uvjeti veće vlažnosti i dobre prirodne drenaže. Izraženo je kemijsko i biološko trošenje stijena. Iz produkata trošenja sekundarno se tvori glina- argilogeneza. Zaostali željezni oksidi daju karakterističnu žućkastu, smeđastu ili crvenkastu nijansu kambičnog horizonta. Pojavljuje se (B) horizont, a procesi koji izazivaju promjene nazivaju se posmeđivanje ili braunizacija. Druga varijanta nastanka (B) horizonta je akumulacija netopivih ostataka prilikom otapanja čistog vapnenca i dolomita, taj se proces zove oglinjavanje.

Tipovi:

1. Eutrično smeđe tlo (Eutrični kambisol , gajnjača ili smeđe šumsko tlo)

Nastaje na supstratima bogatim bazama, na bazičnim i neutralnim eruptivnim stijenama, na lesu i lesolikim sedimentima, laporima. Uvjeti aridne, semiaridne i humidne klime. Kserofitna vegetacija (vegetacija koja ne treba puno vode), bjelogorične šume iskrčene u gajeve (gajnjače).Nastaje na valovitom reljefu, 100-500 m n.v. Tlo je dobro drenirano, površinski blago zakiseljeno, pH veći od 5,5, stupanj zasićenosti bazama iznad 50%, znači bogato mineralnim hranjivima. Sadržaj čestica gline 30-40% i to pod prirodnom florom. Ovo tlo se po kvaliteti nalazi odmah iza černozema, a u RH nalazi se odmah iza zone črnozema, okolica Vukovara, Iloka, Vinkovaca. Takva tla trebaju se čuvati od erozivnih promjena. Dobra su za uzgoj ratarskih, povrtlarskih i višegodišnjih kultura.

2. Distrično smeđe tlo (Distrični kambisol) (kiselo smeđe šumsko tlo)

Nastaje na kiselim supstratima, pH manji od 5,5, stupanj zasićenosti bazama ispod 50%, prekrivena su šumskom vegetacijom,nastaju u humidnoj ili perhumidnoj klimi, na brdsko ili planinskom reljefu. To su jako propusna tla( po mehaničkom satavu pjeskovite-ilovače ). Na takvim tlima moguć je uzgoj žitarica i travnjaka i pašnjaka. Takva tla u RH nalaze se u Lici.

 3. Smeđe tlo na vapnencu i dolomitu (Kalkokambisol)

Razvijaju se na čistim mezozojskim vapnencima i dolomitima, pretežito prekrivena šumskom vegetacijom, nastaju na velikom rasponu nadmorskih visina i klimatskih uvjeta, mogu doći na visinama 200 do 1700 m n.v. Tlo je nekarbonatno cijelim profilom, pH veći od 5,5, mehanički sastav ilovast, teži-koherentno tlo, inače to su plitka, topla, suha tla. Takva tla služe za vinogradarsku proizvodnju, za proizvodnju južnog voća i za podizanje pašnjaka, većina takvih tala je ne iskorištena-šikara. Ovo tlo nalazimo u Sredozemnoj regiji.

 4. Crvenica (Terra rosa)

Razvijaju se na čistim mezozojskim vapnencima i dolomitima, na visini do 500 m n.v., u mediteranskoj i submediteranskoj klimi. Tlo je nekarbonatno cijelim profilom, pH veći od 5,5. Mehanički sastav težak, to su glinovita tla (preko 50% čine ih čestice gline), vrlo su povoljnih fizikalnih svojstava, imaju stabilnu strukturu, propusna su i prozračna, topla su i suha (pate od nedostatka vode), sadržaj humusa od 1-2%, pate od nedostatka dušika i fosfora. Pri popravljanju crvenica voditi računa o zaštiti od erozije, unositi hranjiva i navodnjavati ih. S takvim popravcima crvenice su dobre za uzgoj povrća, voća, vinove loze. Rvenice su rsprostranjene u obalnom području, na otocima, u Lici i Banovinim (reliktna crvenica, prepoznaje se po tamnocrvenoj boji).